เก็บตกการเงิน
ฟันธงเศรษฐกิจไทยปีหน้าโต 5%
19 ต.ค. 2555

ฟันธงเศรษฐกิจไทยปีหน้าโต 5% 
ปีหน้า 5 % เหตุการบริโภคในประเทศยังสูง แนะภาครัฐเร่งลงทุนรับมือวิกฤตโลกระยะยาว 
นายเอริค ลูธ นักเศรษฐศาสตร์อาวุโส ฝ่ายวิจัยและกลยุทธ์ ธนาคารเดอะ รอยัล แบงก์ ออฟ สกอตแลนด์ (อาร์บีเอส) ประจำภาคพื้นเอเชีย กล่าวว่า เศรษฐกิจไทยในปีนี้คาดว่าจะมีอัตราเติบโตอยู่ที่ประมาณ 5.7% และในปีหน้าจะลดลงเหลือประมาณ 5% ซึ่งเป็นผลมาจากการขับเคลื่อนของการลงทุนและการบริโภคในประเทศที่เพิ่มขึ้น และเป็นผลมาจากนโยบายกระตุ้นเศรษฐกิจที่สำคัญของรัฐบาล ทั้งจากมาตรการทางภาษีและการปรับเพิ่มขึ้นค่าจ้างขั้นต่ำที่จะกระจายไปทั่วประเทศในปี 2556 
“แม้ว่าในปีหน้ามาตรการกระตุ้นทางภาษีจะหมดไป แต่จะมีการปรับขึ้นค่าแรงและการลงทุนในภาครัฐผ่านโครงการบริหารจัดการน้ำ 3.5 แสนล้านบาทเกิดขึ้น จึงเชื่อว่าไทยจะสามารถรับมือต่อภาวะเศรษฐกิจโลกตกต่ำได้อีก 23 ไตรมาส” นายลูธ กล่าว
นายลูธ กล่าวว่า จากภาพรวมของเศรษฐกิจไทยที่ยังคงแข็งแกร่ง ทำให้การประกาศลดดอกเบี้ยนโยบายของคณะกรรมการนโยบายการเงินลง 0.25% สร้างความประหลาดใจให้กับตลาด เนื่องจากประเทศที่มีสภาพเศรษฐกิจคล้ายคลึงกัน เช่น มาเลเซียและสิงคโปร์ ยังไม่มีการใช้นโยบายผ่อนคลายทางการเงิน 
“ในกรณีที่อุปสงค์ในประเทศลดลง อัตราดอกเบี้ยนโยบายของไทยมีแนวโน้มจะปรับลงได้อีกเล็กน้อยจนถึงกลางปีหน้า โดยจะเคลื่อนไหวอยู่ในแนวลบตลอดทั้งปี 2556 โดยมีอัตราเงินเฟ้ออยู่ที่ 3.2%” นายลูธ กล่าว 
ทั้งนี้ มองว่าเพื่อรับมือกับวิกฤตเศรษฐกิจโลกในระยะยาว ไทยจำเป็นต้องมีการลงทุนจากภาครัฐเพิ่มเติม เนื่องจากปัจจุบันเศรษฐกิจไทยมีอัตราการลงทุนต่ำกว่าค่าเฉลี่ยในภูมิภาค ซึ่งมีสาเหตุมาจากข้อจำกัดทางการคลังและรายได้ของภาครัฐที่ต่ำ 
นายลูธ กล่าวว่า ไทยอาจมีความจำเป็นต้องกู้ยืมเพิ่ม เนื่องจากนโยบายทางการคลัง เช่น การลดภาษีนิติบุคคล การลดภาษีสรรพสามิตน้ำมันดีเซล การจำนำข้าวและรถคันแรก คิดเป็นรายจ่ายต่อจีดีพีถึง 3.4% อย่างไรก็ตาม สัดส่วนหนี้สาธารณะของไทยที่ระดับ 44% ยังไม่ใช่ตัวเลขที่น่ากังวล